kardosdrur/scandi-wiki huggingface dataset:
Planetring

En planetring er en ring af støv eller andre små partikler, der er i omløb om en planet i et fladt skivelignende område. De mest kendte planetringe findes ved Saturn, men de øvrige gaskæmper i solsystemet (Jupiter, Uranus og Neptun) har også planetringe. Derudover har dværgplaneten Haumea en planetring, ligesom Rhea, Saturns måne, tilsyneladende også et ringsystem.

Overblik 
Det antages, at planetringe kan være opstået på tre måder: 
Ud fra materiale fra protoplanetskiven, der var inden for Hill-sfæren for planeten og derfor ikke kunne vokse sammen til måner 
Fra rester af en måne, der var blevet ødelagt ved en voldsom ekstern påvirkning 
Fra rester af en måne, der var blevet ødelagt på vej ind i planetens Hill-sfære.

De fleste planetringe opfattes som ustabile og ventes at forsvinde i løbet af nogle millioner år, men det menes dog, at Saturns ringe er temmelig gamle – fra solsystemets tidligste tider.

Sommetider har planetringene "hyrdemåner", dvs. små måner, der er i omløb nær de yderste kanter af ringene eller i huller i ringene. Disse hyrdemåners tyngdekraft skaber en skarpt defineret kant på ringen, idet materialer, der kommer for tæt på hyrdemånen enten sendes tilbage til ringen, sendes væk fra systemet eller bliver en del af månen selv.

Flere af Jupiters små inderste måner, især Metis og Adrastea, befinder sig i Jupiters ringsystem og samtidig inden for Jupiters Hill-sfære. Muligvis består disse ringe af materialer, der er blevet stødt væk fra disse to legemer af Jupiters tidevandskraft. En måne, der befinder sig inden for Hill-sfæren, holdes udelukkende sammen af dens mekaniske styrke frem for af dens tyngdekraft, så løst materiale på dens overflade kan simpelt hen "falde væk" fra overfladen og derved slutte sig til ringene.

Neptuns ringe er meget usædvanlige ved, at skønt man i første omgang opfattede dem som ukomplette buer efter observationer fra Jorden, viste Voyager 2's billeder dem som komplette ringe med nogle lyse klynger. Man forestiller sig, at hyrdemånen Galateas tyngdekrafts indflydelse sammen med muligvis flere endnu uopdagede hyrdemåner er skyld i disse klynger.

Pluto har ingen kendte planetringe.

Deruover forventes det, at Phobos, en af Mars' måner, vil blive opløst og danne en planetring om cirka 50 millioner år på grund af dens tætte omløbsbane. Endelig er det en almindelig antagelse, at Jorden før dannelsen af Månen havde et ringsystem.

Referencer

Eksterne henvisninger 

Navne og navngivning af planetringe 

Måner
Orlogsskonnerten Fylla

Fylla blev bygget på Orlogsværftet i København og søsat i 1862. Skibet var bygget af træ og forsynet med en motor fra Burmeister & Baumgarten på 500 HK. Skibets skrue kunne hejses op i en brønd, så den ikke sinkede fremdriften, når der førtes sejl. Fylla gjorde især tjeneste på Nordatlanten som inspektionsskib. Fylla og søsterskibet Diana havde oprindeligt helt glat dæk, bortset fra de tre master og skorstenen, så svingkanonerne kunne anvendes frit. Efter omarmeringen i 1882 var dette ikke længere nødvendigt, og der kom en overbygning til omkring skorstenen. Blev i 1885 klassificeret som krydser af 3. klasse, men fortsatte tjenesten som inspektionsskib.

Tekniske data

Generelt 
 Længde: 47,8 m
 Bredde:  7,9 m 
 Dybgang: 3,1 m
 Deplacement: 560 ton
 Fart 10 knob
 Besætning: 84 i 1864, 80 i 1890

Armering
 Artilleri (1863): 1 styk 60 pund (20,5 cm) og to styk 30 pund glatløbede forladekanoner. 
 Artilleri (1864): 1 styk 60 pund (20,5 cm) glatløbet forladekanon og to styk 18 pund (14 cm) riflede forladekanoner. Under krigen i 1864 desuden 6 styk 4 pund haubitser.  
 Artilleri (1865): 3 styk 18 pund (14 cm) riflede forladekanoner. 
 Artilleri (1878): 3 styk 18 pund (14 cm) riflede forladekanoner og 2 styk 37 mm kanoner. 
 Artilleri (1882): 8 styk 87 mm riflede bagladekanoner og 2 styk 37 mm kanoner. 
 Artilleri (1883): 4 styk 87 mm riflede bagladekanoner, 4 styk 87 mm riflede forladekanoner og 2 styk 37 mm kanoner. 
 Artilleri (1885): 6 styk 87 mm riflede bagladekanoner og 2 styk 37 mm kanoner.

Tjeneste 
 Indgået i 1863. På togt til De dansk-vestindiske øer samme år, men hjemkaldt ved udbruddet af krigen i 1864. Indgik i eskadren i den østlige del af Østersøen. I årene 1865-79 var Fylla hvert sommerhalvår på togt til Island og Færøerne som stationsskib, hvilket indebar, at skibet markerede Danmarks suverænitet i området og også fungerede som inspektionsskib. Blev 1880 og 1881 anvendt som fiskeriinspektionsskib i Nordsøen. 1881-82 blev Fylla hovedrepareret og omarmeret. I 1882 og 1883 igen anvendt til fiskeriinspektion i Nordsøen. I 1884 på togt til Grønland og i 1884-85 på togt til Middelhavet. I 1886 på ny i Grønland, 1888 på Færøerne og Island og endelig i 1889 på Færøerne og Grønland. Udgået af Flådens tal i 1894, og dermed ikke længere betragtet som aktivt krigsskib. Ophugget i 1903.

Eksterne henvisninger
 Orlogsskonnerten Fylla i Den sorte Registrant 

Fylla
Ring of Fire

"Ring of Fire" er en countrysang fra Johnny Cash-albummet Ring of Fire: The Best of Johnny Cash fra 1963, og som var et megahit i 1960'erne. Sangen er skrevet af June Carter og Merle Kilgore og blev sunget af Johnny Cash.

Sangen beskriver Junes forhold til Johnny i den periode, som var inden parret blev gift.

"Ring of Fire" blev oprindeligt indspillet af Junes søster, Anita Carter i 1962. Denne indspilning opnåede ikke større succes, men Johnny Cash kunne godt lide den, og han indspillede den året efter i en mere mexicansk-inspireret udgave, og den blev Cashs største hit med syv uger på countryhitlistens førsteplads samt top 20-placering på pophitlisten i 1964.

Sangen er efterfølgende blevet indspillet af en lang række andre kunstnere, herunder Jerry Lee Lewis, Tom Jones, Ray Charles, Frank Zappa, Blondie, Bob Dylan, Grace Jones og Leningrad Cowboys. 
Ring of Fire er endvidere titlen på en musical, der uden større succes blev sat op på Broadway i 2006.

I 2004 blev sangen brugt i en reklame for Preparation H-cream mod hæmorider. Reklamen blev dog aldrig lanceret da Rosanne Cash meldte ud at, "We would never allow the song to be demeaned like that" (Vi vil aldrig tillade, at sangen blive nedgjort sådan).

Referencer 

Sange fra 1963
Musicals
Aunsbjerg

Aunsbjerg eller Avnsbjerg er en herregård i Sjørslev Sogn i Silkeborg Kommune. Gårdens tilliggender udgør 304 ha agerjord, 25 ha eng, 150 ha skov, 7 ha park og 8 huse. 

Hovedbygningen rummer rester af et større trefløjet anlæg fra 1500-tallet, som engang i 1700-tallet blev kraftigt reduceret. Den nuværende vestfløj i bindingsværk er opført på kælderen af Mogens Gøyes gamle hus ved genanvendelse af gamle materialer fra denne bygning. En ny nordfløj i munkesten opførtes 1917-18 af arkitekterne C.M. Smidt og Harald Lønborg-Jensen. 

Gården er især kendt for at digteren Steen Steensen Blicher tilbragte nogen tid der i sin barndom. Gården var ejet af hans grandonkel, Steen de Steensen. Novellen "Skytten på Aunsbjerg" er inspireret af hans ophold der.

Se også: Viggo Bøegh Nielsens: “Historiske steder på Kjellerupegnen”.

Ejere af Aunsbjerg 
 (1340-) Erik Christoffersen Løvenbalk
 (2. halvdel af 1300-tallet) Niels Eriksen Løvenbalk (søn)
 (?-ca. 1438) Jens Nielsen Løvenbalk (søn)
 (ca. 1438-?) Erik Jensen Løvenbalk (søn)
 (?-ca. 1500) Erik Eriksen Løvenbalk (søn)
 (ca. 1500-1509) Gert Eriksen Løvenbalk (søn)
 (1509-1518) Niels Clementsen (2/3-part) og Predbjørn Podebusk (1/3-part)
 (1518-1523) Kronen (2/3-part)
 (1523-1529) Rasmus Clementsen (2/3-part) (søn af ovennævnte Niels Clementsen)
 (1529-1544) Mogens Gøye (2/3-part)
 (1544-1584) Christoffer Gøye (eneejer)
 (1584-1595) Birgitte Bølle (enke)
 (1597-1614) Peder Marsvin (søn af Christoffer Gøyes niece)
 (1614-1622) Mette Axelsdatter Brahe (enke)
 (1622-1655) Jørgen Marsvin (søn)
 (1655) Anders Bille 
 (1655-1656) Erik Bille (søn)
 (1656-1669) Mette Rosenkrantz (enke)
 (1669-1670) Christoffer Ulfeldt
 (1670-ca. 1672) Sophie Amalie Ottesdatter Krag (enke) 
 (ca. 1672-1719) Greve Otto Rantzau (ny ægtemand til ovennævnte)
 (1719-1732) Baron Otto Rantzau (søn)
 (1732-1754) Steen Jørgensen 
 (1752-1793) Steen de Steensen (søn)
 (1793-1798) Hans Ammitzbøll og Erik Christian Müller (parthaver)
 (1798-1802) Konsortium
 (18??-18??) Henrik Mule Hoff
 (1802-?) Hans Jacob Lindahl
 (?-1820) Maren Lindahl, f. Svinth (enke)
 (1820-1832) Laurids Christian Djørup
 (1832-1853) Forskellige ejere
 (1853-1870) Peter Christopher de Neergaard
 (1870-1907) Ida de Neergaard. f. Laussen (enke)
 (1907-1915) Harald og Peter Johansen de Neergaard
 (1916-1940) Peter Johansen de Neergaard (eneejer)
 (1940-1990) Bodil Vibeke Preetzmann, f. de Neergaard (datter) og J. Preetzmann
 (1990-) Holger Preetzmann (barnebarn af ovennævnte)

Aunsbjerg trinbræt 
Rødkjærsbro-Kjellerup Banen (1912-68) – fra 1924 Silkeborg-Kjellerup-Rødkærsbro Jernbane – gik i den vestlige kant af Bakkeskov syd for Sjørslevvej. Nord for vejen lå Aunsbjerg trinbræt med et muret venteskur knap 1 km øst for herregården.

Referencer 

Herregårde i Silkeborg Kommune
Herregårde i Viborg Amt
Fredede slotte og herregårde i Danmark
Carlsen (forlag)

Forlaget Carlsen A/S er et dansk forlag, hvis forhistorie går tilbage til 1899.

Forlaget udgiver børne- og ungdomsbøger. Det er i dag en del af Egmontkoncernens forlagsdivision, Lindhardt & Ringhof.

Historie 
1899 grundlagde Hjalmar Carlsen (1875-1951) et illustrationsbureau, P.I.B. (Presse-Illustrations-Bureau), der leverede aktuelle illustrationer og pressebilleder til dagblade i Norden, Tyskland, Frankrig og Rusland. Efter 1. verdenskrig begyndte man også at levere tegneserier, humorstof, børnerubrikker m.m. ved siden af pressebillederne.

1940 blev den første børnebog udgivet, og 1942 grundlagde Hjalmar Carlsens søn, Per Carlsen, Illustrationsforlaget. På dette forlag udkom bl.a. Rasmus Klump, Pixi-bøgerne og Tintin. Forlaget hed i mange år Carlsen if (if=Illustrationsforlaget).

1980 blev forlaget solgt til svenske Bonnier, og 1991 overtog Carlsen alle albumudgivelser fra det ligeledes Bonnier-ejede tegneserieforlag Interpresse. Carlsen og Interpresse havde indtil da bygget det danske album-marked op under hård, indbyrdes rivaliseren – Interpresse med serier som f.eks. Valhalla, Lucky Luke og Splint & Co. 

1996 gik forlaget på internettet. I første omgang med fokus på tegneserier, men efter kort tid etableredes en webshop med postordresalg og kreditkortbetaling, der var den første af sin art i Danmark. Carlsens hjemmeside blev i februar 1997 kåret af Politiken til en af Danmarks 10 bedste hjemmesider. 

Bonnier solgte i efteråret 2007 hele sin danske bogdivision (herunder Forlaget Carlsen) til den danske mediekoncern Egmont. Da Egmont imidlertid allerede var en betydelig udgiver af tegneserier på dansk, blev en stor del af Carlsens tegneserier holdt udenfor handelen efter krav fra EU’s konkurrencekommission. Bonnier solgte i stedet Carlsens tegneserier til forlaget Cobolt.

Ledelse 

 1899-1951: Hjalmar Carlsen
 1951-1980: Per Carlsen (for Illustrationsforlaget fra 1940)
 1980-1987: Niels Kølle
1994-2004: Jesper Holm
 2004-2007: Jens Trasborg og Lone Ibsen (kollektiv ledelse)
 2007-2009: Jens Trasborg (forlagschef)
 2009-2011: Martin Schölarth (forlagschef)
 2011-2015: Camilla Schierbeck (forlagschef)
 2015-2017: Ole Sønnichsen (forlagschef)
 2017-2021: Christian Bach (forlagschef)
2021-2023: Christian Bach (direktør) og Kaya Hoff (forlagschef)
2023: Kaya Hoff (direktør)

Referencer

Eksterne henvisninger 
 Forlaget Carlsens hjemmeside
 om Forlaget Cobolt på comicwiki.dk

Etableret i 1899
Forlag fra Danmark
Ophørt i 1980
Egmont Fonden
Tidligere virksomheder i København
Sammenslutningen af stater i Sahel-Sahara

Sammenslutningen af stater i Sahel-Sahara (engelsk: Community of Sahel-Saharan States, fransk: Communauté des Etats Sahélo-Sahariens, arabisk: تجمع دول الساحل والصحراء, CEN-SAD eller COMESSA) er en sanmmenslutning af afrikanske stater, etableret d. 4. februar 1998, hvis mål er at skabe et frihandelsområde.

Liste over medlemslande

Grundlæggende medlemslande:
  Burkina Faso
  Tchad 
  Libyen 
  Mali 
  Niger 
  Sudan 

Senere medlemslande:
  Centralafrikanske Republik (1999)
  Eritrea (1999)
  Djibouti (2000)
  Gambia (2000)
  Senegal (2000)
  Egypten (2001)
  Marokko (2001)
  (2001)
  Somalia (2001)
  Tunesien (2001)
  Benin (2002)
  Togo (2002)
  Elfenbenskysten (2004)
  Guinea-Bissau (2004)
  Liberia (2004)
  Ghana (2005)
  Sierra Leone (2005)
  Comorerne (2007)
  Guinea (2007)
  Kenya (2008)
  Mauretanien (2008)
  Sao Tome og Principe (2008)
  Kap Verde (2009)

Ekstern henvisning
CEN-SAD  Sammenslutningen af stater i Sahel-Saharas hjemmeside 

Internationale organisationer
Etableret i 1998
Don Walsh

Don Walsh (født 2. november 1931) blev udnævnt til officer i den amerikanske flåde efter at have gennemført sin uddannelse på US Naval Academy i 1954. Han og Jacques Piccard var om bord på batyskafen Trieste, da den gennemførte sin rekordbrydende dykning ned til Challengerdybet i Marianergraven. De målte dybden til 10.916 m, men senere og mere præcise opmålinger har fastsat dybden til at være 10.911 m.

Biografi 
Dr. Walsh er ofte blevet sat i forbindelse med geografisk videnskab, ingeniørkunst, og marinepolitik igennem mere end 30 år. Han gjorde tjeneste som officer i den amerikanske flåde og havde rang af kommandør, da han lod sig pensionere. Han brugte femten år på havene, mest i ubåde, og var kaptajn på disse. Yderligere arbejdede han med ocean-relateret forskning og udvikling for den amerikanske flåde.

Personer fra USA
Bjerringbro Kirke

Bjerringbro Kirke er en kirke i Bjerringbro Sogn. Anlæggelsen af Langå-Struerbanen i 1863 skabte grundlaget for Bjerringsbros opståen. Behovet for en kirke i byen voksede sammen med byens indbyggertal. Hidtil havde byens borger været delt på hele tre sogne, Hjermind, Bjerring og Gullev. I 1910 nesattes et udvalg for at få bygget en kirke. 9 år senere kunne kirken indvies.
Kirken er tegnet af arkitekt Harald Lønborg-Jensen. Stilen er en traditionel romansk landsbykirkestil. Byggematerialet er mursten, dog er tårnet af marksten. I det indre har bygningen rundbuede hvælvinger. Kirken er sidenhen udvidet flere gange. I 1957 blev præsteværelse og apsis bygget, og i 1961 blev der bygget sideskib og dåbsventeværelse.

Eksterne kilder og henvisninger 
 Bjerringbro Kirke hos KortTilKirken.dk

Kirker i Viborg Kommune
Kirker i Viborg Stift
Kirker i Viborg Amt
Siem

Siem er en landsby i Himmerland. Siem ligger i Rebild Kommune på landevejen mellem Terndrup og Skørping. Der er omkring 60 husstande i Siem, som veksler mellem husmandssteder, gårde og villaer. Der er ca 100 mennesker bosat i landsbyen. Siem hører til Region Nordjylland. 

Siem Kirke er fra 1100-tallet, og bygget i kampesten; våbenhuset er bygget til senere. Børn bosat i Siem går i skole på Hellum Skole fra 0-6 klasse og derefter på Terndrup eller Skørping Skole fra 7-10. Midt i Siem ligger Forsamlingshuset, hvor der bl.a. afholdes dilettantforestillinger, fastelavnsfest for børn m.m.

Se også
Siem Sogn

Lokaliteter i Rebild Kommune
Amalie Malling

Amalie Malling (født 15. september 1948 i Lübeck) er en dansk pianist, der er blandt sin generations førende solister. Hun er elev af Herman D. Koppel og studerede fra 1968 hos Hans Leygraf i Hannover og Georg Vasarhelyi i Århus. Hun har haft en omfattende virksomhed som solist og kammermusiker og givet talrige koncerter i ind- og udland. Fra 1980 har hun været docent ved Det Kgl. Danske Musikkonservatorium i København.

Diskografi 
 1980 Mozart, Jersild o.a. (LP, Paula – 5)
 1991 Heise Kammermusik (med Morten Zeuthen o.a.) (Dacapo – DCCD 9113)
 1994 Abrahamsen, Ruders, Nielsen, Gade (Dacapo – 8.224019)
 1995 Robert Schumann: Klaverværker op 6 og op 20 (Kontrapunkt – 32201)
 1998 Otto Malling: Klaverkoncert og Klavertrio (med DR-RadioUnderholdningsorkestret) (Dacapo – 8.224114
 2002 Rovsing Olsen: Music for cello and piano (med Morten Zeuthen) (Dacapo – 8.224222)
 2005 Beethoven: Sonater for cello og klaver (med Morten Zeuthen) (Classico – CLASSCD660-61)
 2006 Mozart: Piano Works (Classico – 650)
 2011 Schumann: Piano Works (Sonata No. 4, completed by Karl Aage Rasmussen, Fantasiestücke & Faschingsschwank aus Wien) (Classico - CDK 1072)

Links 
 Dacapo 

Pianister fra Danmark
Personer i Kraks Blå Bog
Danskere i 1900-tallet
Danskere i 2000-tallet
Ansatte ved Det Kgl. Danske Musikkonservatorium
Personer fra Lübeck
Carl Cohn Haste

Carl Cohn Haste født Carl Cohn (7. december 1874 – 4. juni 1939) var en dansk pianist, organist, musiklærer ved Det Kongelige Blindeinstitut, komponist og den første formand for Dansk Blindesamfund.

Carl Cohn blev blind som 5-årig efter en øjenbetændelse. Fra 1883-1892 var han elev på Blindeinstituttet. Derefter studerede han på Det Kongelige Danske Musikkonservatorium fra 1893-1895 hos Victor Bendix og Orla Rosenhoff. I 1896 debuterede han som koncertpianist og fra 1898 blev han ansat på Blindeinstuttet som musklærer. En stor del af de blinde organister, der fik embede starten af 1900-tallet var uddannet af ham. I årene frem til 1911 var han en hovedkraft i dannelsen af Dansk Blindesamfund og blev dets første formand. Jævnsides med sit lærerarbejde og organisationsarbejdet var han i de yngre år jævnligt på koncertturneer både i Danmark og i Sverige og Tyskland. 

I 1928 blev Carl Cohn Haste udnævt til ridder af dannebrog.

Musik 
 Præludium og fuga i e-mol (klaver 1894) 
 Præludium og fuga i g-mol (klaver 1894)
 Paroa symphonia (1902)
 Præludium og intermezzo (klaver 1919)
 Kantate til det Kgl. Blindeforskole (1920)
 Feriescener (klaver 1920)
 Præludium og fuga i f-mol (klaver 1926)
 en del sange

Kilder m.m. 
 Dansk Blindesamfund med billede af Carl Cohn Haste

Danskere i 1900-tallet
Komponister fra Danmark
Pianister fra Danmark
Foreningsformænd fra Danmark
Riddere af Dannebrog
Kontra Kvartetten

Kontra Kvartetten er en dansk strygekvartet, der gennem flere årtier var blandt de førende i Danmark. Den blev dannet 1973 af fire medlemmer af Sjællands Symfoniorkester, og den blev hurtigt kendt og anerkendt for sit umiddelbare og medrivende spil. Gennem årene har den uropført mere end 100 værker.

Kvartetten har indspillet en lang række fonogrammer (LP og CD) heriblandt Carl Nielsens samlede strygekvartetter (2 gange) og kvartetter af Rued Langgaard og Per Nørgård.

Kvartetten var statsensemble fra 1990-1993.

Medlemmer 

 Anton Kontra, 1 violin
 Boris Samsing, 2. violin
 Peter Fabricius, bratsch
 Morten Zeuthen, cello (siden 2000: Hans Nygaard)

Eksterne henvisninger 
 Dacapo Records
 

Musikgrupper fra Danmark
Musikgrupper fra 1973
VM i skak 1958

VM i skak 1958 var en match mellem verdensmesteren i skak Vassilij Smyslov fra Sovjetunionen og hans landsmand Mikhail Botvinnik, som havde ret til revanchedyst efter VM i skak 1957. Matchen fandt sted i Moskva, Sovjetunionen 4. marts – 8. maj 1958. Matchen galdt 24 partier med sejr til titelholderen ved uafgjort 12 – 12. Botvinnik vandt matchan 12½ – 10½, og tilbageerobrede dermed titlen.

Matchregler 
Reglerne for matchen var de samme, man havde brugt i de forudgående VM-matcher: Bedst af 24 partier, mesteren beholder titlen ved uafgjort.

Matchresultat

Matchens partier

Eksterne henvisninger 
 Smyslov vs Botvinnik Rematch 1958, artikel og partier på Chessgames.com

Noter 

VM-matcher i skak
Sport i 1958
Anton Kontra

Anton Kontra (født 29. marts 1932, død 8. maj 2020) var en ungarsk-dansk violinist, der kom til Danmark i 1965. Han blev uddannet i Budapest på Liszt-akademiet og var en karismatisk 1. koncertmester for Sjællands Symfoniorkester i 1965-88 og siden koncertmester i Malmø Symfoniorkester. I 1973 dannede han sammen med Boris Samsing, Peter Fabricius og Morten Zeuthen fra Sjællands Symfoniorkester strygekvartetten Kontra Kvartetten, der har været en af de førende i Danmark.

Referencer

Eksterne henvisninger 
 
 

Violinister fra Danmark
Personer i Kraks Blå Bog (afdøde)
Fireårsplan

Fireårsplanen var et nationalsocialistisk program for oprustning og tjente til forberedelse af 2. verdenskrig. Den blev forkyndt på rigspartidagen i 1936 og løb fra oktober i det samme år. Planens mål var en tilpasning af økonomien til den stigende oprustning og autarki, da Tyskland med sin råstofafhængighed ellers ikke kunne føre krig. Fireårsplanen blev befalet af Adolf Hitler gennem et hemmeligt memorandum. Dette var indledt med at fastslå, at en krig med Sovjetunionen var uundgåelig. Memorandumet var baseret på materiale, der var udarbejdet af I.G. Farben-koncernen.

De centrale mål i fireårsplanen var:

 Den tyske hær skulle være indsatsklar om fire år
 Den tyske økonomi skulle være klar til krig om fire år.

Det skulle bl.a. ske gennem:

 Reduceret arbejdsløshed
 Igangsættelse af offentlige arbejder
 Øget bilproduktion
 Initiering af flere bygge- og arkitekturprojekter
 Videreudvikling af motorvejssystemet

Hermann Göring blev "befuldmægtiget for fireårsplanen" og hans magt inden for Det Tredje Rige blev dermed endnu større.

Nazi-Tyskland
Tysklands historie
Grasse

Grasse er en by der ligger vest for Nice i Frankrig i departement Alpes-Maritimes i regionen Provence-Alpes-Côte d'Azur.

Parfumebyen Grasse ligger i det smukke og frodige bagland ved Cannes og Nice.

 
Der er store fabrikker der laver parfumeekstrakter og essenser bl.a. Fragonard der modtager besøg.
 
Området er fyldt med dufte fra f.eks. roser, jasmin og lavendel marker.

Parfumefabrikkerne i Grasse laver kun råvaren, der er et udtræk af æterisk olie.

Den færdige parfume laves f.eks. i Paris af store modehuse, hvor forskellige æteriske olier bliver blandet og tilsat sprit (ætanol).

Parfumerie Fragonard ligger i Grasse.

Demografi

Ekstern henvisning

Fodnoter 

Byer i Alpes-Maritimes
Frankrigs præfekturer
Eliot Spitzer

Eliot Laurence Spitzer (født 10. juni 1959) er en tidligere amerikansk politiker for Det demokratiske parti. Efter en karrière som bl.a. offentlig anklager blev han i januar 2007 guvernør i delstaten New York. 
I marts 2008 blev han tvunget til at træde tilbage fra posten, efter at han var blevet afsløret som kunde hos en prostitutionsring. Han blev som guvernør afløst af partifællen, viceguvernør David Paterson.

Eksterne henvisninger 

Guvernører i New York
Ed Rendell

Edward Gene "Ed" Rendell (født 5. januar 1944) er en amerikansk politiker for det demokratiske parti. Han var den 45. guvernør i delstaten Pennsylvania i perioden 2003 til 2011, hvor han blev afløst af republikaneren Tom Corbett. Rendell var tidligere borgmester i Philadelphia.

Eksterne henvisninger 

Borgmestre fra USA
Guvernører i Pennsylvania
Bill Ritter

Bill Ritter (født 6. september 1956) er en amerikansk politiker for det demokratiske parti. Han var den 41. guvernør i delstaten Colorado i perioden januar 2007 til januar 2011, hvor han blev afløst af partifællen John Hickenlooper.

Kildeangivelser

Eksterne henvisninger 

Guvernører i Colorado
Personer fra Denver